ડો. દવેએ જેમ વિદ્યાર્થીઓને, દર્દીને મદદ કરી છે તેમ વિના ઓળખાણે કેટલાકને મહિનો બે મહિના નહિ, પણ એકથી ત્રણ વર્ષ પોતાને ત્યાં ખર્ચો લીધા વિના રાખ્યા છે. અમેરિકાના વ્હાઇટ હાઉસમાં જેનાં પેઇન્ટિંગ્સ છે એવા જાણીતા ગુજરાતી કાર્તિક ત્રિવેદીને તેમની કલાથી ખુશ થઈને પોતાને ત્યાં રાખીને, ચિત્રોનું પ્રદર્શન પોતાના વિશાળ ઘરમાં ગોઠવવા દીધેલું. તેમનાં વેચાયેલાં ચિત્રોને પોતાના ખર્ચે તેમણે ખરીદનારને ત્યાં પહોંચાડેલાં. માત્ર મદદની ભાવનાથી પોતે પૂરા પૈસા આપીને તેમનાં ચિત્રો ખરીદ્યાં અને મિત્રોને ખરીદવા પ્રેર્યા.